Document ID: 32013D0716

Title and Content:
ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ της 4ης Δεκεμβρίου 2013 για την τροποποίηση της εκτελεστικής απόφασης 2011/861/ΕΕ περί προσωρινής παρέκκλισης από τους κανόνες καταγωγής που καθορίζονται στο παράρτημα II του κανονισμού (ΕΚ) αριθ. 1528/2007 του Συμβουλίου, προκειμένου να ληφθεί υπόψη η ιδιαίτερη κατάσταση της Κένυας όσον αφορά τα φιλέτα τόνου [κοινοποιηθείσα υπό τον αριθμό C(2013) 8537] (2013/716/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1528/2007 του Συμβουλίου, της 20ής Δεκεμβρίου 2007, περί εφαρμογής στα προϊόντα καταγωγής ορισμένων χωρών μελών της ομάδας κρατών Αφρικής, Καραϊβικής και Ειρηνικού (ΑΚΕ) των ρυθμίσεων που προβλέπονται στις συμφωνίες οικονομικής εταιρικής σχέσης ή στις συμφωνίες που οδηγούν στη σύναψη τέτοιων συμφωνιών (1), και ιδίως το άρθρο 36 παράγραφος 4 του παραρτήματος II του εν λόγω κανονισμού, Εκτιμώντας τα ακόλουθα: (1) Στις 19 Δεκεμβρίου 2011 εκδόθηκε η εκτελεστική απόφαση 2011/861/ΕΕ της Επιτροπής (2), με την οποία χορηγήθηκε προσωρινή παρέκκλιση από τους κανόνες καταγωγής που καθορίζονται στο παράρτημα II του κανονισμού (ΕΚ) αριθ. 1528/2007 προκειμένου να ληφθεί υπόψη η ιδιαίτερη κατάσταση της Κένυας όσον αφορά τα φιλέτα τόνου. Με την εκτελεστική απόφαση 2012/208/ΕΕ της Επιτροπής (3) παρατάθηκε η εν λόγω προσωρινή παρέκκλιση έως τις 31 Δεκεμβρίου 2013. (2) Στις 22 Ιουλίου 2013, σύμφωνα με το άρθρο 36 του παραρτήματος II του κανονισμού (ΕΚ) αριθ. 1528/2007, η Κένυα ζήτησε περαιτέρω παράταση της εν λόγω παρέκκλισης από τους κανόνες καταγωγής που καθορίζονται στο εν λόγω παράρτημα, για 2 000 τόνους φιλέτων τόνου για την περίοδο από την 1η Ιανουαρίου 2014 έως τις 31 Δεκεμβρίου 2014. Στις 3 Οκτωβρίου 2013 η Κένυα διαβίβασε συμπληρωματικές πληροφορίες καθώς και αναθεωρημένη αίτηση για 1 500 τόνους φιλέτων τόνου για την περίοδο από την 1η Ιανουαρίου 2014 έως τις 30 Σεπτεμβρίου 2014. (3) Σύμφωνα με τις πληροφορίες που διαβίβασε η Κένυα, οι ποσότητες εφοδιασμού τόνου παραμένουν ασυνήθιστα χαμηλές σε σύγκριση με τις κανονικές εποχικές διακυμάνσεις και οι πλοιοκτήτες δεν επιθυμούν να αναλάβουν τον κίνδυνο να προμηθεύουν νωπό τόνο λόγω της πειρατείας. Συνεπώς, η Κένυα δεν είναι ακόμη σε θέση να συμμορφωθεί με τους κανόνες καταγωγής που καθορίζονται στο παράρτημα II του κανονισμού (ΕΚ) αριθ. 1528/2007 μετά τη λήξη της παρέκκλισης στις 31 Δεκεμβρίου 2013. (4) Δεδομένου ότι η κατάσταση της Κένυας όσον αφορά τα φιλέτα τόνου δεν έχει ακόμα βελτιωθεί επαρκώς, η παράταση της παρέκκλισης είναι δικαιολογημένη. Η παράταση αυτή θα χορηγηθεί έως τις 30 Σεπτεμβρίου 2014. (5) Συνεπώς, η εκτελεστική απόφαση 2011/861/ΕΕ θα πρέπει να τροποποιηθεί αναλόγως. (6) Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής τελωνειακού κώδικα, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η εκτελεστική απόφαση 2011/861/ΕΕ τροποποιείται ως εξής: 1) Το άρθρο 2 αντικαθίσταται από το ακόλουθο κείμενο: «Άρθρο 2 Η παρέκκλιση που προβλέπεται στο άρθρο 1 ισχύει για τα εμπορεύματα και τις ποσότητες που αναγράφονται στο παράρτημα και έχουν δηλωθεί ότι τίθενται σε ελεύθερη κυκλοφορία στην Ένωση από την Κένυα κατά την περίοδο από την 1η Ιανουαρίου 2011 έως τις 30 Σεπτεμβρίου 2014 ή έως την ημερομηνία της προσωρινής εφαρμογής της συμφωνίας οικονομικής εταιρικής σχέσης μεταξύ της Κοινότητας της Ανατολικής Αφρικής, αφενός, και της Ευρωπαϊκής Ένωσης και των κρατών μελών της, αφετέρου, εάν η ημερομηνία αυτή είναι προγενέστερη.». 2) Το άρθρο 6 αντικαθίσταται από το ακόλουθο κείμενο: «Άρθρο 6 Η παρούσα απόφαση εφαρμόζεται από την 1η Ιανουαρίου 2011 έως τις 30 Σεπτεμβρίου 2014.». 3) Το παράρτημα αντικαθίσταται από το κείμενο που παρατίθεται στο παράρτημα της παρούσας απόφασης. Άρθρο 2 Η παρούσα απόφαση εφαρμόζεται από την 1η Ιανουαρίου 2014. Άρθρο 3 Η παρούσα απόφαση απευθύνεται στα κράτη μέλη. Βρυξέλλες, 4 Δεκεμβρίου 2013.

Classification Labels:
986
703
36

Label Descriptions:
{"986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ"}

EuroVoc IDs (Original): 5424
614
5842
3544
525
2167
11

EuroVoc IDs (Expanded): 5424
614
5842
3544
525
2167
11

Dataset Source: meu

Split: test